b'\n_START_ARTICLE_\nArs Aevi\n_START_SECTION_\nAsukoht\n_START_PARAGRAPH_\nArs Aevi v\xc3\xa4\xc3\xa4rtuslik, osalt rahvusvaheline kaasaegse kunsti kogu oli kuni 2003. aastani esil ajutiselt ja puitlaastplaatidest vaheseinaga eraldatuna supermarketites v\xc3\xb5i bussijaamades. T\xc3\xa4nu v\xc3\xa4lismaalt saadud m\xc3\xa4rkimisv\xc3\xa4\xc3\xa4rsele rahalisele toetusele kohandati muuseumi v\xc3\xa4ljapaneku jaoks kultuuri- ja spordikeskuse Skenderija (Skenderija Centar) Noortemaja (Dom Mladih) l\xc3\xb5unatiib, kus see avati k\xc3\xbclastajatele nimega Ars Aevi Art Depot. N\xc3\xbc\xc3\xbcdne lubav sponsorleping Itaalia Illy kohvivalmistajaga on alustanud rahaliste fondide moodustamise muuseumi alaliseks asukohaks planeeritud stiilse ehitise rajamist\xc3\xb6\xc3\xb6de jaoks. Muuseumi uus asukoht paikneb Sarajevo kesklinna populaarseimal ja looduskaunil aven\xc3\xbc\xc3\xbcl Vilsonovo promenaadil (ka Wilsoni promenaadil, (bs): Vilsonovo \xc5\xa1etali\xc5\xa1te), j\xc3\xa4\xc3\xa4des Bosnia ja Hertsegoviina Ajaloomuuseumi taha. Projekt on valmis ja need joonistas premeeritud arhitekt Renzo Piano, kes annetas samuti materjalid \xc3\xbcle Miljacka j\xc3\xb5e viiva jalak\xc3\xa4ijate silla ehitamiseks uue muuseumihoone l\xc3\xa4hedusse. Silla ehitus algas 23. juunil 2002 ja kestis kolm kuud. See arhitektuuriliselt unikaalne sild atraktiivsust lisavate pro\xc5\xbeektoritega \xc3\xbchendab Grbavica elurajooni Vilsonovo ehk Wilsoni promenaadiga j\xc3\xb5e p\xc3\xb5hjapoolsel kaldal ja loetakse Ars Aevi uue arhitektuurilise kompleksi koosseisu.\n_START_SECTION_\nAsutamine\n_START_PARAGRAPH_\nMuuseumi asutajaks oli r\xc3\xbchm intellektuaale eesotsas kaasaegse kunsti ja museoloogilist ideed edendava vision\xc3\xa4\xc3\xa4riga Enver Had\xc5\xbeiomerspahi\xc4\x87ga. Rahvusvaheline kultuuriprojekt "Ars Aevi" algatati juulis 1992 ehk umbes kolm kuud p\xc3\xa4rast seda, kui aprilli alguses Bosnia serblaste relvaj\xc3\xb5ud ja Jugoslaavia f\xc3\xb6deraalarmee alustasid Sarajevo tulistamist. _NEWLINE_Selles algatuses kutsuti kogu maailma kunstnikke \xc3\xbcles annetama osa oma teoseid \xc3\xbcmberpiiratud Sarajevo toetuseks. _NEWLINE_Korraldajate esmane eesm\xc3\xa4rk oli luua rahvusvaheline ja multikultuurne kaasaegse kunsti keskus Ida- ja L\xc3\xa4\xc3\xa4ne kultuuride vahelisel teelahkmel, k\xc3\xa4ia kultuuridevahelisi dialooge museoloogiateemaliste seminaride, koosolekute ja kohtumiste vahendusel ning anda linnale p\xc3\xbcsivat lootust tulevikku. Ars Aevi unikaalne kollektsioon saabus Sarajevosse 1999. aastal ja koosnes ligikaudu 150 kunstiteosest, mis olid annetatud mitmete kohalike ja rahvusvaheliselt tuntud kaasaegsete kunstnike poolt. T\xc3\xa4nap\xc3\xa4eval peetakse Ars Aevi kogusid \xc3\xbcheks k\xc3\xb5ige olulisemaks kaasaegse kunsti kollektsiooniks Kagu-Euroopas. Ars Aevi on ainulaadne n\xc3\xa4ide kunsti- ja kultuuriasutuste, linnade ja piirkondlike omavalitsuste ning kunstnike ja intellektuaalide vahel kujunenud rahvusvahelisest koost\xc3\xb6\xc3\xb6st. Kui esimesel k\xc3\xbcmnendil Ars Aevi oli keskendunud asutamisega seotud kollektsioneerimisele ning initsiatiivi edendamisele regionaalsel ja laiemal rahvusvahelisel tasandil, siis teisel k\xc3\xbcmnendil on Ars Aevi k\xc3\xa4ivitanud projekteerimise ja rahastamise protsessi Ars Aevi arhitektuurikompleksi p\xc3\xbcstitamiseks. Otsus sellest \xc3\xbclemaailmsest kampaaniast v\xc3\xb5eti vastu Sarajevos toimunud Ars Aevi foorumil 1992\xe2\x80\x932002. Alates aastast 2002 koordineeris Renzo Piano Ars Aevi Sihtasutuse (Fondi) k\xc3\xa4ivitamist ning selle toetajate ja promootorite n\xc3\xb5ukogu t\xc3\xb6\xc3\xb6d. Osav\xc3\xb5tjate hulgas on nii Sarajevo kantoni- kui ka linnavalitsus ning Ars Aevi \xc3\xbchingud Itaalias ja Sarajevos. Ars Aevi esindas Bosniat ja Hertsegoviinat Veneetsia biennaalil esmakordselt 2003. aastal. Sarajevo kanton ja linn koos Bosnia ja Hertsegoviina spordi- ja kultuuriministeeriumiga otsustas muuseumi jaoks \xc3\xbchiselt eraldada 350 000 euro suuruse plaanilise eelarve.'